หุ้นยุโรปปิดลบตามแรงขายหุ้นพลังงาน-เหมือง
ตลาดหุ้นยุโรปปิดลบเมื่อคืนนี้ (6 ส.ค.) โดยได้รับแรงกดดันจากการที่นักลงทุนเทขายหุ้นกลุ่มพลังงานและกลุ่มเหมืองแร่ หลังจากราคาน้ำมันดิบในตลาดโลกปรับตัวลดลง อันเนื่องมาจากความวิตกกังวลเกี่ยวกับภาวะอุปทานพลังงานล้นตลาด
7 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.8% ปิดวานนี้ (6 ส.ค.) ที่ 400.7 จุด, ดัชนี CAC-40 ตลาดหุ้นฝรั่งเศสปิดที่ 5,192.11 จุด ลดลง 4.62 จุด หรือ -0.09%, ดัชนี DAX ตลาดหุ้นเยอรมันปิดที่ 11,585.10 จุด ลดลง 51.20 จุด หรือ -0.44% และดัชนี FTSE 100 ตลาดหุ้นลอนดอนปิดที่ 6,747.09 จุด ลดลง 5.32 จุด หรือ -0.08%
หุ้นกลุ่มพลังงานและกลุ่มเหมืองร่วงลง หลังจากราคาน้ำมันและราคาสินค้าโภคภัณฑ์ปรับตัวลดลง โดยหุ้นบีเอชพี บิลลิตัน ร่วงลง 2.1% หุ้นเกลนคอร์ ดิ่งลงกว่า 5% หุ้นบีพี ลดลง 1.4% และหุ้นทุลโลว์ ออยล์ ร่วงลง 1.5%
ทั้งนี้ ราคาน้ำมันดิบปรับตัวลดลงเมื่อคืนนี้ เนื่องจากนักลงทุนวิตกกังวลเกี่ยวกับภาวะอุปทานน้ำมันล้นตลาด โดยเฉพาะอย่างยิ่งหากการยกเลิกมาตรการคว่ำบาตรอิหร่านมีผลบังคับใช้ ก็จะทำให้อิหร่านสามารถผลิตและส่งออกน้ำมันได้มากขึ้น ซึ่งจะยิ่งทำให้ปริมาณน้ำมันในตลาดโลกสูงขึ้นด้วย
อย่างไรก็ตาม ตลาดหุ้นยุโรปได้รับแรงหนุนในระหว่างวัน หลังจากกระทรวงเศรษฐกิจของเยอรมนีเปิดเผยว่า คำสั่งซื้อในภาคการผลิตของเยอรมนีในเดือนมิ.ย.พุ่งขึ้น 2.0% จากเดือนก่อนหน้า โดยได้รับแรงหนุนจากอุปสงค์ที่แข็งแกร่งจากนอกกลุ่มยูโรโซน
นักลงทุนจับตาดูกระทรวงแรงงานสหรัฐจะเปิดเผยตัวเลขการจ้างงานนอกภาคเกษตรในวันนี้ ขณะที่ผลการสำรวจนักวิเคราะห์ระบุว่า ตัวเลขการจ้างงานจะเพิ่มขึ้น 215,000 ตำแหน่งในเดือนก.ค. โดยลดลงจากระดับ 223,000 ตำแหน่งในเดือนมิ.ย. ขณะที่คาดว่าอัตราการว่างงานจะทรงตัวที่ระดับ 5.3% ซึ่งเป็นระดับต่ำสุดในรอบกว่า 7 ปี